《杨德彝立春日携诗远访次韵》
宋代·李石

鞭笞土牛子，鼓舞勾芒神。
初开一岁籥，已有五日陈。
胡为松桂一，强逐桃李新。
自言草玄客，颇爱郑子真。
虽云公卿贵，虚名竟成尘。
况我已三黜，素志无一伸。
遂去田舍畔，得与渔樵亲。
奉母缺禄食，菜饱不敢嗔。
夫君亦人子，等是我辈人。
青鞋裹白足，乌帽遮长身。
襟期访郑一，酒伴寻南隣。
吾文天未拯，古道日以堙。
登坛要先歃，更约明年春。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。